b'\n_START_ARTICLE_\nAlija Ko\xc5\xa1ir\n_START_SECTION_\n\xc5\xbdivljenjepis\n_START_PARAGRAPH_\nKo\xc5\xa1ir je \xc5\xa1tudiral medicino na Dunaju in tam 1915 diplomiral. Med prvo svetovno vojno je bil voja\xc5\xa1ki zdravnik na raznih frontah. Po kon\xc4\x8dani vojni je bil najprej komandant rezervne voja\xc5\xa1ke bolni\xc5\xa1nice v Mariboru, nato \xc5\xa1ef zdravnik re\xc4\x8dne flotilje. Leta 1920 se je zaposlil na anatomskem in\xc5\xa1titutu Medicinske fakultete v Ljubljani, kjer je 1922 prevzel predavanja in vaje iz histologije, bil 1923 imenovan za docenta anatomije, 1935 za izrednega in 1939 rednega profesorja histologije. Leta 1955 je bil izvoljen za rednega \xc4\x8dlana SAZU. Po upokojitvi je do smrti honorarno strokovno in raziskovalno vodil In\xc5\xa1titut za histologijo z embriologijo Medicinske fakultete v Ljubljani._NEWLINE_Ko\xc5\xa1irja so maja 1948 na t. i. 1. dachauskem procesu obsodili na 20 let zapora s prisilnim delom in na 5 let izgube dr\xc5\xbeavljanskih pravic. Okro\xc5\xbeno sodi\xc5\xa1\xc4\x8de Ljubljani je junija 1976 to sodbo razveljavilo in kazenski postopek ustavilo._NEWLINE_Ko\xc5\xa1ir je bil za\xc4\x8detnik histoembriologije in eksperimentalni onkolog svetovnega slovesa. Za svoje delo je prejel ve\xc4\x8d nagrad.\n_START_SECTION_\nDelo\n_START_PARAGRAPH_\nKo\xc5\xa1ir se je pri znanstvenoraziskovalnem delu sprva osredoto\xc4\x8dil v anatomijo, embriologijo, antropologijo, hematologijo in sodno medicino, kmalu pa se je osredoto\xc4\x8dil na eksperimentalno onkologijo. S poskusih na mi\xc5\xa1ih je prou\xc4\x8deval vzroke in nastanek raka ter strokovne \xc4\x8dlanke o svojih raziskavah objavljal doma in v tujini. Veliko se je ukvarjal tudi s slovensko medicinsko terminologijo. K terminolo\xc5\xa1kemu delu je pritegnil tudi slaviste, o problemih in ugotovitvah pa pisal v Zdravstvenem vestniku. Na MF je predaval o tujkah v medicini. Objavil je preko 50 strokovnih in znanstvenih \xc4\x8dlankov, \xc5\xa1tevilne poljudnoznanstvene \xc4\x8dlanke in dve knjigi.'